Adam stili

Adam stili (və ya Adamesk və "Adam qardaşlarının üslubu") — 18-ci əsrə aid neoklassik interyer dizaynı və memarlıq stili. Şotlandiyalı üç qardaş, Con Adam (1721-1792), Robert Adam (1728-1792) və Ceyms Adam (1732-1794) tərəfindən tətbiq olunmuşdur. Onlardan son ikisi bu sahədə daha məşhur idilər.

Adam qardaşları, ilk dəfə olaraq memarlıq və interyer üçün kompleks stil təklif etmişdilər: divarlar, tavanlar, kaminlər, mebellər, çilçıraqlar və xalçalar Adam qardaşları tərəfindən vahid ortaq sxem əsasında hazırlanırdı. Əksər hallarda, səhvən "Adams stili" adı ilə tanınsa da, bu memarlıq və mebel stili üçün düzgün termin "Adam qardaşlarının üslubu"dur ().

Adam stili 1760-cı illərin sonlarından etibarən 18-ci əsr İngiltərə, Şotlandiya və Rusiyasında ali və orta təbəqəyə aid iqamətgahlarda və İstiqlal müharibəsindən sonra ABŞ-də özünə yer tapdı. Rusiyada bu stil şotland memarı Çarlz Kameron tərəfindən təqdim edilmişdi, ABŞ-də isə Federal stil adı ilə tanınmağa başladı və fərqli xüsusiyyətlər qazandı. 1795-ci ildən etibarən Adam stili Regent stili və fransız ampir stili ilə əvəz olundu.

Təsirlənib
Adam stili əsasən aşağıdakılardan təsirlənmişdir:
Qazıntılar zamanı yenicə tapılan Qədim Roma dövrünə aid Pompeya və Herkulanum şəhərlərindəki freskalar və divar rəsmləri;
Qazıntılar zamanı tapılan çoxsaylı qara və qırmızı etrusk yunan vazaları;
Britaniyada Ceyms Stüart və Nikolas Revetin 1762-ci ildə nəşr olunan "Afina qədimlikləri" kitabından və digər bu kimi nəşrlərdən məlum olan klassik yunan memarlığı.

Qalereya

 İstinadlar 
Eileen Harris, The Furniture of Robert Adam

 Ədəbiyyat 
Spencer-Churchill, Henrietta (1997) Classic Georgian Style, Collins & Brown, ISBN 1-85585-428-7
Harris, Eileen (2001) The Genius of Robert Adam: His Interiors ISBN 0-300-08129-4
Parissien, Steven (1992) Adam Style, Phaidon, ISBN 0-7148-2727-4

 Xarici keçidlər 


Kateqoriya:Memarlıq üslubları
Kateqoriya:Neoklassik memarlıq
Kateqoriya:Şotlandiya memarlığı
Kateqoriya:XVIII əsr memarlığı